2022 11 4
LT
Europos Sąjungos oficialusis leidinys
C 421/37
Regionai bus įtraukti į įgyvendinimą, ateityje įsteigus nacionalinius vėžio centrus kiekvienoje valstybėje narėje.
Taip bus supaprastinta: 1) misijos veiklos integravimas nustatant su vėžiu susijusių politikos iniciatyvų ir investicijų sinergiją ES, nacionaliniu, regioniniu ir vietos lygmenimis; 2) atitinkamų nacionalinių subjektų ir suinteresuotųjų subjektų įtraukimas, neapsiribojant tik MTI ir sveikatos priežiūros sistemomis, bet įtraukiant ir atitinkamas vėžio kontrolės sritis (pvz., užimtumą, švietimą); 3) dialogas vėžio politikos klausimais ir 4) pilietinis aktyvumas.
ES misija „Atkurkime mūsų vandenynus ir kitus vandenis“ Misijos strateginis tikslas – iki 2030 m. atkurti mūsų vandenynų ir kitų vandenų sveikatą saugant ir atkuriant jūrų ir gėlo vandens ekosistemas ir biologinę įvairovę, užkertant kelią mūsų vandenynų, jūrų ir kitų vandenų taršai ir ją panaikinant, taip pat skatinant ES mėlynosios ekonomikos anglies dioksido poveikio neutralumą ir žiediškumą.
Ypatingas dėmesys skiriamas regionų dalyvavimui per teritorinius „pavyzdinius projektus“.
Šie projektai – tai mokslinių tyrimų ir inovacijų projektų paketai, skirti transformaciniams sprendimams kurti ir diegti keturiuose pagrindiniuose Europos baseinuose: Atlanto vandenyno ir Arkties baseine; Baltijos ir Šiaurės jūrų baseine; Viduržemio jūros baseine; Dunojaus upės ir Juodosios jūros baseine.
Misija bus įgyvendinama dviem etapais: sprendimų kūrimas ir bandomieji sprendimai (2021–2024 m.) ir šios veiklos diegimas ir didinimas (nuo 2025 m.).
Nors Komisija iš programos „Europos horizontas“ 2021–2023 m. laikotarpiui skyrė beveik 350 mln. EUR pirmajam etapui remti, siekiant misijos tikslų bus labai svarbu sutelkti papildomus viešųjų ir privačiųjų subjektų įsipareigojimus ir biudžetus, įskaitant ERPF.
„Asocijuotųjų regionų“ sąvoka yra įtraukta į visą susijusią misijos darbo programos veiklą.
Asocijuotieji regionai – tai teritorijos, kuriose yra ekosistemų, galinčių gauti naudos iš demonstracinės veiklos (pvz., kaimyniniai regionai ir (arba) regionai kitame jūros baseine) ir (arba) mažiau išsivystę regionai, kuriuose reikia stiprinti gebėjimus įgyvendinti pagal įvairius projektus sukurtus inovatyvius sprendimus.
Šiems regionams bus teikiama finansinė parama, kad būtų galima parodyti inovatyvių sprendimų įgyvendinamumą, galimybę juos pritaikyti ir išplėtoti.
ERPF galėtų paspartinti inovatyvių sprendimų įgyvendinimą regioniniu lygmeniu.
Užduočių apraše bus surinkti įsipareigojimai ir (arba) veiksmai ir sutelkiamos visos suinteresuotosios šalys, pradedant valstybėmis narėmis ir asocijuotosiomis šalimis, baigiant regionais ir vietos valdžios institucijomis, privačiais subjektais, NVO ir piliečiais.
ES misija „Neutralaus poveikio klimatui ir pažangieji miestai“ Šia misija siekiama iki 2030 m. sukurti bent 100 Europos neutralaus poveikio klimatui ir pažangiųjų miestų, užtikrinant, kad jie veiktų kaip eksperimentų ir inovacijų centrai, kad galiausiai visi Europos miestai iki 2050 m. būtų neutralaus poveikio klimatui miestai.
Į miestą orientuotu požiūriu ir dėmesiu vietos sprendimams ši misija padeda siekti ES ERPF politikos tikslo – žalesnės, nuo mažo anglies dioksido kiekio technologijų prie nulinio anglies dioksido kiekio technologijų pereinančios ekonomikos ir atsparios Europos, skatinant sąžiningą perėjimą prie švarios energetikos, žaliąsias ir mėlynąsias investicijas, žiedinę ekonomiką, klimato kaitos švelninimą bei prisitaikymą prie klimato kaitos, rizikos prevenciją bei valdymą ir tvarų judumą mieste.
Ja taip pat prisidedama prie politikos tikslo kurti piliečiams artimesnę Europą skatinant tvarią ir integruotą visų rūšių teritorijų ir vietos iniciatyvų plėtrą, remiant specialiai pritaikytas investicijų strategijas teritoriniu lygmeniu, miestuose ir vietos bendruomenėse, kad būtų sprendžiamos įvairios jų problemos ir išnaudojamas jų vystymosi potencialas.
Misijos kvietimu pareikšti susidomėjimą miestai buvo kviečiami užregistruoti savo ketinimą iki 2030 m. tapti neutralaus poveikio klimatui miestu.
Pareikštas susidomėjimas buvo vertinamas atsižvelgiant į miestų užmojus, pasirengimo lygį, vykdomą ir planuojamą įsipareigojimą siekti poveikio klimatui neutralumo ir mažinti taršą, taip pat į įsipareigojimą įtraukti piliečius ir atitinkamus suinteresuotuosius subjektus į miesto klimato planą.
Atrinkti miestai kviečiami sudaryti Klimatu besirūpinančio miesto sutartį per misijų platformą.
Klimatu besirūpinančio miesto sutartis – teisiškai neprivaloma priemonė – bus parengta taikant inovatyvią bendros kūrybos procesą, kuriame dalyvaus miestai, nacionalinės ir (arba) regioninės valdžios institucijos, atitinkami suinteresuotieji subjektai ir Komisija.
Ji atitinka regioninę pažangiosios specializacijos strategiją, suteikiant miestams galimybę patiems spręsti, atsižvelgiant į jų tikrąsias reikmes.
Bus taikomas tarpsektorinis, paklausa grindžiamas ir „iš apačios į viršų“ principas, kuriame bus numatyti konkretūs įsipareigojimai diegti ir plėsti novatoriškus ir pažangius sprendimus, susijusius su poveikio klimatui neutralumu visuose atitinkamuose sektoriuose.
Į klimatu besirūpinančio miesto sutartį įtrauktas suderintas bazinio lygio scenarijus, miesto ketinimų įgyvendinti šiuos įsipareigojimus iki 2030 m. aprašymas ir investicijų planas su atitinkamais finansavimo ir paramos šaltiniais.